5. Vervulde profesieë — Wagtoring AANLYN BIBLIOTEEK
g 11/07 bl. 9
Jehovah is die God van ware profesie
DIE Bybel is vol voorspellings, of profesieë.* Die betroubaarheid daarvan is onbetwisbaar, soos bevestig word deur die geskiedenis. Bybelprofesieë is altyd reg.
Antieke Babilon, wat in 'n strategiese posisie aan weerskante van die Eufraatrivier gebou is, is al "die politieke, godsdienstige en kulturele middelpunt van die antieke Ooste" genoem. Omstreeks 732 v.G.J. het die profeet Jesaja 'n onheilspellende profesie opgeteken—Babilon sou val. Jesaja het die volgende besonderhede voorsien: 'n Leier genaamd "Kores" sou die veroweraar wees, die beskermende water van die Eufraat sou "opdroog" en die stad se poorte sou 'nie gesluit wees nie' (Jesaja 44:27–45:3). Ongeveer 200 jaar later, op 5 Oktober 539 v.G.J., is die profesie tot in die fynste besonderhede vervul. Die Griekse geskiedskrywer Herodotus (vyfde eeu v.G.J.) het die manier waarop Babilon geval het, bevestig.*
Dit is ontsagwekkend om te dink aan wat Jesaja se profesie alles behels het. Wat hy voorspel het, is net soos om die presiese manier te voorspel waarop 'n moderne stad, soos New York of Londen, 200 jaar van nou af vernietig sal word, en om dan uitdruklik te sê dat dit nooit weer bewoon sal word nie. Die feit dat Jesaja se profesie bewaarheid is, is natuurlik die heel merkwaardigste!*
Weervoorspellings dui aan wat waarskynlik sal gebeur. Bybelprofesieë is deur God geïnspireer, wat gebeure kan rig as hy kies om dit te doen.
Vir meer inligting oor die vervulling van Jesaja se profesie, sien bladsye 27-29 van die brosjure 'n Boek vir alle mense, uitgegee deur Jehovah se Getuies.
Vir meer voorbeelde van Bybelprofesieë en die geskiedkundige feite wat die vervulling daarvan bevestig, sien bladsye 117-33 van die boek Die Bybel—God se woord of die mens s'n?, uitgegee deur Jehovah se Getuies.